Waqt l-ewwel laqgħa mill-ħatra tal-Bord il-ġdid tal-Istitut tal-Istudji Turistiċi (ITS), il-Ministru għat-Turiżmu Dr Edward Zammit Lewis sostna li l-membri kollha maħtura fil-Bord għandhom kompetenza kbira  li se twassal għal reviżjoni fl-istrutturi interni f’dan l-Istitut. Fattur ewlieni għall-ġid tal-Istitut tal-Istudji Turistiċi huwa li jkun hemm sinerġija u direzzjoni bl-aktar mod wiesa’. Għalhekk il-membri tal-Bord ġejjin minn oqsma differenti marbuta mas-settur turistiku. Il-Ministru għat-Turiżmu Dr Edward Zammit Lewis semma li Matthew Pace ċ- Chairman tal-MHRA huwa wieħed mill-membri u bis-sehem tiegħu se nkunu qed jaraw pont bejn l-akkademja u l-industrija fejn dawn it-tnejn se jkunu qed jaħdmu aktar id f’id. Huwa semma wkoll li wħud mill-membri tal-istess Bord imexxu intrapriżi privati fis-settur tat-turiżmu u li dan jorbot kollox flimkien. Il-Ministru għat-Turiżmu Dr Edward Zammit Lewis tenna li f’din l-ewwel laqgħa ta’ dan il-Bord tkellmu dwar punti biex l-ITS iħares ‘il quddiem b’mod pożittiv. Il-Ministru għat-Turiżmu semma li skont ċifri li għandu, 10% tal-istudenti fi ħdan l-ITS huma barranin u għalhekk iħoss li dan l-ammont għandu jiżdied biex nisfruttaw l-Istitut u jkun aktar rilevanti. Zammit Lewis qal li l-korsijiet f l-ITS għandhom ikunu aktar flessibbli biex b’hekk l-industrija tkun tista’ tikkontribwixxi b’mod aħjar. Dr Edward Zammit Lewis temm jgħid li huwa kunfidenti li dan il-Bord il-ġdid tal-ITS se jagħti direzzjoni ċara lil dan l-Istitut li hu jarah bħala parti integrali mis-settur turistiku f’pajjiżna.